Til: Lotterinemda

Fra: Akerselvens Baatforening

Kopi: Oslofjordens Båteierunion og KNBF

Oslo 22.05.2020

**Merknader fra Akerselvens Baatforening på Lotteritilsynets avslag på vår klage vedr momskompensasjon**

Akerslevens Baatforening (ABF) mottok Lotterinemdas stadfestningsbrev den 19.05.2020, og fremmer følgende merknader til Lotteritilsynets avslag på vår klage:

1. I begrunnelsen ABF fikk har Lotteri- og stiftelsestilsynet valgt å overse fakta i søknaden og definert båtforeningene som en «*lukket krets* *som gir båteiere privatøkonomiske fordeler»****.***Avslaget er begrunnet i tilsynets tolkning av at fritidsbåten er å anse som en  «privatøkonomisk kostnad» fra og med 2019.

ABF presiserte i sin klage på avslag at båtforeningen er dugnadsbasert, registrert i frivillighetsregisteret, demokratisk, ikke-økonomisk, åpen for alle  som ønsker medlemskap, og er således ikke en «lukket krets».ABF leier landarealet av Oslo kommune på Hovedøya og dette området er åpen for alle. I tillegg tilbyr ABF gjesteplasser.

2. Lotteritilsynets tolkninginnebærer også en klar forskjellsbehandling i forhold til sammenlignbare organisasjoner. Dette til tross for at båtforeningen er registrert i Frivillighetsregisteret har fått sin driftsform godkjent som frivillig arbeid. Avslagene kommer til tross for at Departementet opplyser at de har gjort flere justeringer for å gjøre ordningen enklere for organisasjonene, samtidig som endringene skal sikre at midlene går til lag og foreninger med frivillig aktivitet. Endringene skal blant annet bidra til at små organisasjoner samlet sett vil få litt mer midler gjennom ordningen. Departementets føringer er således ikke fulgt av Lotteritilsynet.

Lotteri- og stiftelsestilsynet oppgir at følgende sammenlignbare organisasjoner kan søke:

* sammenslutninger organisert under Norges Jeger- og Fiskerforbund
* sammenslutninger under Norges Bilsportforbund
* sammenslutninger under Det frivillige skyttervesen

Det er ingen prinsipielle forskjeller på en båt, en bil som benyttes til bilsport, ett jakt-  eller konkurranse våpen eller andre typer utstyr som må anskaffes, vedlikeholdes og fornyes av den enkelte utøver.

Det er ingen «privatøkonomiske» forskjeller på å eie en seilbåt enten du er medlem av en seilforening tilknyttet Norges Idrettsforbund eller ikke.

Det er normalt utøveren som bekoster sin fritidsaktivitet og betaler sin medlemskontigent til en forening for å få tilgang til anlegget hvor aktiviteten utøves. Enten det er ett idrettsanlegg, en skytebane, en bane for motorsport eller en båthavn.

ABF, i likhet med OBU og KNBF, aksepterer derfor ikke at båtforeninger som tilfredsstiller alle formelle krav får avslått sine søknader til tross for at de tilfredsstiller forskrift om merverdiavgiftskompensasjon for frivillige organisasjoner. Samtidig som seilforeninger får sine søknader godkjent i rammen av Norges Idrettsforbund.

3. I følge Forvaltningsloven skal alle Statsansatte vurdere alle relevante hensyn, behandle like tilfeller likt, ikke ta utenforliggende eller vilkårlige hensyn og ikke fatte urimelige beslutninger. ABF mener i likhet med KNBF at saksbehandlere i Lotteritilsynet ikke viser rimelig interesse for å sette seg inn i båtforeningenes situasjon. ABF mener i tillegg at saksbehandlere har valgt å tolke lover og retningslinjer på tvers av klare forskrifter, sannsynligvis med bakgrunn i en høyst personlig oppfatning.

ABF anmoder Lotterinemda om å omgjøre Lotteritilsynets avslag. Videre at Lotteritilsynet ansatte forholder seg til fakta, Forvaltningslovens krav til Statsansatte og ikke tillater at det legges tolkninger som innebærer en klar forskjellsbehandling til grunn.

Sven Janssen

Nestleder ABF, på vegne av styret